Eläkesäästämisen suosio romahti - Talous - Uutiset - MTV.fi
Eläkesäästämisen suosio romahti Talous
Julkaistu 04.04.2011 11:54
Suomalaisten kiinnostus verotuettuun vapaaehtoiseen eläkesäästämiseen on pudonnut murto-osaan huippuvuosiin verrattuna. Kun vapaaehtoisia eläkevakuutuksia myytiin parhaimmillaan yli 80 000 kappaletta vuodessa, on ps-tilejä avattu vuoden aikana vain reilut 10 000 kappaletta.
Eläkevakuutuksiakin myydään yhä, mutta niitä hankittiin viime vuonna vain noin 8 000.Kun uusi verotuettu säästämismuoto tuli markkinoille vuosi sitten, olivat odotukset selvästi korkeammalla. Pienestä kakusta suurimman palan on leikannut Sampo Pankki, joka ei lähtenyt perimään ps-tileistä hoitomaksua. Asiakkaita on noin 6 000.
Varallisuushoidon johtaja Kimmo Laaksonen arvioi, että uuden säästämismuodon läpilyönti vie aikansa. Lisäksi asiakkaat ovat epävarmoja verotuksesta ja tilien ehdoista, Laaksonen arveli. - Tietoisuus ei ole vielä ihan huippua. Mutta meni sijoitusrahastoiltakin kymmenen vuotta lyödä itsensä läpi, Laaksonen sanoi.Laaksosen mielestä muut pankit ovat myös olleet passiivisia markkinoimaan ps-tilejä asiakkailleen. Tuotteessa ei hänestä ole vikaa: kuluttajalla on hyvät mahdollisuudet valita sijoituskohteet ja sijoituksen hoitajaa voi vaihtaa helposti, toisin kuin perinteisissä eläkevakuutuksissa.Valtio voisi Laaksosen mielestä edistää ps-säästämistä antamalla säästäjille tiedon tulevasta verotuksesta, esimerkiksi niin että säästönsä saisi aikanaan nostaa kiinteällä 28 tai 30 prosentin verolla. Suosioon on voinut vaikuttaa sekin, että ps-tilillä ei voi alentaa eläkeikäänsä. Kun vapaaehtoiset eläkevakuutukset aikanaan tarjosivat mahdollisuuden jäädä eläkkeelle jopa 55 vuoden iässä, on ps-tilin varat mahdollista ottaa käyttöön vasta kun vanhuuseläkeikä täyttyy.Kolmikymppisiä naisiaTyypillinen ps-tilille säästävä asiakas on Sampo Pankissa nuorehko. Lähes kolmannes on ikäryhmässä 25-34. Asiakkaista 53 prosenttia on naisia ja useimmat säästävät kuukausittain, yleensä sijoitusrahastoon. - Se oli vähän yllättävää, olisin odottanut, että tämä olisi kiinnostanut enemmän vanhempia ikäluokkia, Laaksonen sanoi.Osakkeisiin sijoittavat ovat yleensä sijoittaneet suurempia summia kerralla. Sampo Pankin ps-asiakkaiden suosikkiosakkeita ovat olleet Nokia, Sampo, Fortum, Talvivaara ja Kone. (MTV3 - STT)
Raakaöljyn hinta lähestyy 120:tä dollaria Kesko aikoo kasvaa vahvasti Venäjällä Uusimmat uutisvideot